Opdatering: Københavns Kommune oplyser til TV 2 Lorry, at man har en formodning om, at det er nogle kiler på broen, der har sat sig fast. Og at man håber på, at broen vil være i orden igen i morgen.

Københavns Kommunes smertensbarn, den skandaleramte Inderhavnsbro, volder igen store kvaler.

Søndag morgen blev det konstateret, at broen er gået i stykker. Den kan ganske enkelt ikke åbne.

Og det får store økonomiske konsekvenser for Hven-færgen, der netop havde sat kursen mod øen.

LÆS OGSÅ: Inderhavnsbroen er svimlende dyr: 110.000 på knap to uger

- Det er helt grotesk, lyder det fra færgens indehaver, Kirsten Rønn Madsen, da TV 2 Lorry fanger hende på en telefon.

- Mit blodtryk er faretruende højt.

01:28 Hør her Kirsten Rønn Madsen fortælle om morgenens problemer. Luk video

Færgen havde netop samlet denne dags forventningsfulde gæster op, 170 i alt, da man opdagede at broen ikke åbnede.

Det er blot en måned siden, broen endelig, efter års forsinkelse, blev erklæret færdig og de to bro-ender langt om længe kunne glide sammen.

LÆS OGSÅ: Hovsa! Inderhavnsbroen bliver glat når det regner

Det er dog langt fra første gang, færgen oplever problemer med at komme igennem den færdige bro.

- Vi har oplevet det før. Men så er der aldrig gået mere end 15, måske 20 minutter. Så det er lykkedes at få den op. Men denne gang skete der ingenting.

- Vi er faktisk blevet lovet og forsikret af kommunen og By & Havn, at dette ikke kunne ske. For vi har frygtet det. Det er forfærdelig for os, siger Kirsten Rønn Madsen til TV 2 Lorry.

LÆS OGSÅ: Kabell om Inderhavnsbro: De skulle aldrig have valgt den bro

Efter cirka en times ventetid opgave færgens medarbejdere og valgte at sætte passagerene i land igen.

- Det her kan altså få store økonomiske konsekvenser for os. Gæsterne har jo både betalt for frokost og udflugt, andre har også bestilt en overnatning.

Gæsterne har i første omgang fået tilbudt at få pengene tilbage eller en ny tur på et senere tidspunkt.

Kirsten Rønn Madsen har ikke et endeligt overblik over, hvor meget den manglede broåbning kommer til at koste hende.

LÆS OGSÅ: Nyt problem: Sol og koldt vand skævvrider Inderhavnsbroen

TV 2 Lorry har været i kontakt med Københavns Kommune som nu vil undersøge sagen.

Imellem tiden har Kirsten Rønn Madsen fået at vide, at man har tilkaldt en tekniker til Inderhavnsbroen. Men da han kommer hele vejen fra Svendborg, vil en åbning ikke ske foreløbig.

De overnattende gæster på Hven, som skulle have været retur med den strandede færge, vil blive hentet hjem, af et andet skib, der ikke er spærret inde i Inderhavnen.

TV 2 Lorry følger sagen - se med kl. 19:30 på TV 2.